钦定古今图书集成/明伦汇编/氏族典/第250卷 > 张孟男
## 钦定古今图书集成/明伦汇编/氏族典/第250卷 > 张孟男

按《明外史张孟男传》：“孟男，字元嗣，中牟人。嘉靖末举
进士，授广平推官，稍迁汉中同知，入为顺天治中，迁
刑部员外郎，改礼部，进尚宝丞。高拱妻，孟男姑也，自
公事外无私语，拱憾之，四岁不迁。及拱被逐，张居正
用事，矫拱所为，擢孟男太仆少卿。孟男复不附，失居
正意，不调。久之，居正败，始累迁南京工部右侍郎。寻”
召入掌通政司事。万历十七年改户部，进左侍郎。寻
拜南京工部尚书，就改户部。御史陈所闻劾孟男贪
鄙。吏部尚书孙鑨言“孟男忠诚谨恪，台臣所论，事由
郎官。”孟男求去，不允。再疏请，乃听归。久之，召拜故官，
加太子少保。卒。

===张落魄===按《名山藏方外记》：“张落魄嘉靖中来玉山县，寄居黄
谷山观中，自称张落魄，饮酒数斗不醉，出入莫测。一
日持磁碟入市，沿门击之，以指画壁，若有所识。后数
日，果大水浸壁，到所画处，人始悟玉人土音，呼点为
碟，打点以避水也。去之日，口吐三枣，以啖道人。王道
陵秽之，私以与道童，瞬刻不见。道陵骇其为仙，令道”
童追之。甫一日即至杭州，遇诸涂，问曰：“尔何能至此？”
捶道童背，出其枣，枣化为双蝶而去。